Woedende kliënt skiet glo wag met windbuksDie Dal Josafat-lisensiekantoor in die Paarl. (Foto: Google) Twee lisensiekantore in die Wes-Kaap is binne twee dae gesluit nadat gewelddadige voorvalle die kantore se werksaamhede tot ŉ stilstand gebring het. Die lisensiekantore, wat skaars ŉ uur se ry van mekaar af is, is tydelik gesluit terwyl die polisie die persele fynkam ná beweerde misdade. Maxine Bezuidenhout, woordvoerder van die Kaapse metro se verkeersdienste, sê die Hillstar-lisensiekantoor in Kaapstad is Woensdagoggend tydelik gesluit nadat ŉ lid van die publiek ŉ veiligheidswag met ŉ windbuks geskiet het. Volgens inligting wat oor die voorval ingewin is, het ŉ man oproerig geraak nadat hy in kennis gestel is dat hy nie al die nodige dokumente het om sy transaksie by die lisensiekantoor te voltooi nie. “Die veiligheidswagte het ingegryp en die man is uit die gebou verwyder. Hy het egter na sy motor gestap en ŉ windbuks gaan haal wat hy glo gebruik het om een van die wagte in die kop te skiet,” sê sy. “Die verdagte het toe die perseel verlaat en op die vlug geslaan.” Die veiligheidswag is op die toneel behandel voordat hy na ŉ hospitaal geneem is. Niemand anders is in die voorval beseer nie. “Die verdagte se identiteit is aan die polisie bekend en hulle is tans besig om leidrade op te volg.” Die betrokke lisensiekantoor is vir die res van die dag gesluit terwyl die saak ondersoek word. Werknemers wat die voorval aanskou het, is ook reeds van berading voorsien. Net ŉ dag tevore is die Dal Josafat-lisensiekantoor in die Paarl deur gewapende mans beroof. Die Drakenstein- plaaslike munisipaliteit het in ŉ verklaring gesê dat twee gewapende verdagtes Dinsdag sowat R40 000 uit die kantoor gebuit en met die veiligheidswagte se wapens op die vlug geslaan het. “Volgens ooggetuies het die verdagtes aanvanklik rustig in die lisensiekantoor gewag totdat ŉ private geldwa opgedaag het om die kantoor se kontant te ontvang. Die mans het skielik maskers oor hul gesigte getrek, vuurwapens uitgepluk en die wagte oorrompel,” lui die verklaring. Die werknemers in die lisensiekantoor het ŉ paniekknoppie gedruk, maar die verdagtes was reeds op die vlug toe die polisie op die toneel aangekom het. Niemand is in die voorval beseer nie, maar die polisie het die perseel tydelik gesluit om forensiese toetse af te handel. Senior amptenare het ook reeds die kantoor besoek om die omvang van die skade te bepaal. Nog niemand is in verband met dié voorval in hegtenis geneem nie, maar die polisie ondersoek die saak.